Magazinul ECCO din Iulius Mall dă startul unei noi ediţii „Copii pentru copii” 

Scris de Lucian Paulescu 

Retailerul de încălţăminte ECCO sărbătoreşte Ziua Copilului o lună întreagă. Până pe 20 iunie, se desfăşoară cea de-a doua ediţie a campaniei umanitare „Copii pentru Copii”, în cadrul căreia cei mici sunt invitaţi să doneze orfelinatelor pantofii pe care nu îi mai folosesc. Campania se va desfăşura în toate magazinele ECCO din ţară, printre care şi cel din Iulius Mall Timişoara. Pentru fiecare pereche de încălţăminte dăruită, donatorul va beneficia de o reducere de 15% la orice articol ECCO, din colecţia de copii. Pantofii strânşi vor fi mai întâi supuşi unui proces de igienizare şi recondiţionare, iar apoi oferiţi către mai multe orfelinate din ţară, numărul acestora fiind stabilit în funcţie de donaţii.

„Copii pentru Copii” este un proiect pe care ECCO l-a demarat în mai multe ţări din Europa în urmă cu cinci ani. În România, acesta s-a dovedit a fi un real succes încă de la prima ediţie, peste 200 de copii din orfelinatele din Bucureşti şi Cluj putând fi ajutaţi anul trecut cu perechile de pantofi donate de clienţii ECCO. „Prin intermediul campaniei <<Copii pentru Copii>> sperăm să aducem un zâmbet pe chipul cât mai multor micuţi, iar aceasta depinde foarte mult de fiecare dintre noi. Aşteptăm cât mai multe perechi de pantofi folosiţi pe care să le recondiţionăm şi să le oferim unor copii dezavantajaţi, pentru care orice mică atenţie poate da naştere unei mari bucurii”, declară Victor Tighinean, directorul ECCO România. Campania umanitară „Copii pentru Copii” se înscrie într-o politică mai largă pe care ECCO o duce la nivel global, cea de susţinere a mai multor cauze nobile. Programul caritabil „ECCO Walk for life” are ca scop principal ajutorarea copiilor defavorizaţi, încurajarea unui stil de viaţă sănătos şi protejarea naturii. Prin intermediul acestuia, compania susţine în mod constant o serie de activităţi umanitare, alături de organizaţii nonguvernamentale precum World Wildlife Fund, UNICEF, Street Kids International sau Danish Heart Foundation.
